Tíu til tuttugu daga útgöngubann er gengið í gildi í Austurríki. Bólusettir jafnt sem óbólusettir landsmenn eiga að halda sig heima að mestu. Aðgerðum til að draga úr COVID-19 var mótmælt víða í Evrópu um helgina.
Ströngustu sóttvarnareglur sem gripið hefur verið til í vestanverðri Evrópu síðustu mánuði gengu í gildi í Austurríki í dag. Andstæðingar þeirra segja engu líkara en að þeir búi í einræðisríki.
Óbólusettir jafnt sem bólusettir Austurríkismenn eiga að halda sig heima næstu tíu til tuttugu daga til að draga úr áhrifum fjórðu bylgju faraldursins. Fólki er þó heimilt að fara til og frá vinnu, kaupa brýnustu nauðsynjar og hreyfa sig. Veitingastöðum og flestum verslunum og mörkuðum hefur verið lokað. Grunnskólar og leikskólar eru opnir en fólk er hvatt til að halda börnum sínum heima. Um fjörutíu þúsund manns tóku þátt í mótmælagöngu gegn aðgerðunum í Vínarborg á laugardag. Stjórnvöld voru sökuð um einræðistilburði. Sex þúsund tóku þátt í mótmælagöngu í Linz í gær.
Sóttvarnaaðgerðum var mótmælt víðar í Evrópuríkjum um helgina. Til óeirða kom í Hollandi þrjár nætur í röð. Mark Rutte forsætisráðherra kallaði skipuleggjendur þeirra idjóta sem yrðu sóttir til saka. Óeirðirnar ættu ekkert skylt við mótmælaaðgerðir, heldur væru þær hreinræktuð ofbeldisverk. Fjölmenn mótmæli voru einnig í Belgíu, þar sem óeirðalögreglumenn beittu táragasi.
Jens Spahn, heilbrigðisráðherra Þýskalands, ítrekaði í dag nauðsyn þess að láta bólusetja sig til að halda veirunni í skefjum. Hann spáði því að fyrir lok vetrar yrðu flestir Þjóðverjar annaðhvort bólusettir, búnir að ná sér eftir COVID-19 eða farnir yfir móðuna miklu.
Tíu til tuttugu daga útgöngubann er gengið í gildi í Austurríki. Bólusettir jafnt sem óbólusettir landsmenn eiga að halda sig heima að mestu. Aðgerðum til að draga úr COVID-19 var mótmælt víða í Evrópu um helgina.